Kinders wat byt - Besige Breintjies
Hierdie vorm van gedrag laat ouers dikwels skrik, veral wanneer jou kind die byter is. Maar tog is hierdie gedrag baie algemeen onder jong kinders, en is daar verseker 'n paar maniere vir ouers om hierdie gedrag te hanteer.
Wanneer 'n kind byt, is hy eintlik besig om te eksperimenteer. Baba's byt die bors van hulle ma, of die vingers en skouers van hulle ouers. 'n Kind moet eksperimenteer om te leer. Deur die reaksie van 'n volwassene (skrik, eina te sê, te wys jy is kwaad) leer die kind dat dit nie sosiaal aanvaarbaar is om te byt nie.
Dit kom veral voor by kinders tussen die ouderdom van 1,5 en 4 jaar en gebeur gewoonlik wanneer die kind bang of gefrustreerd voel. Kinders van hierdie ouderdom word peuters genoem. Hulle beskik nog nie altyd oor voldoende selfbeheersing nie, en reageer dikwels impulsief en agressief deur te byt, te slaan, hare te trek, ens. Die rede hiervoor is dat hulle nog nie oor 'n voldoende woordeskat beskik om hulself goed uit te druk nie.
Hierdie gedrag kan ook ontstaan weens 'n mate van spanning wat peuters ervaar as gevolg van groot veranderinge. Byvoorbeeld die geboorte van 'n boetie of sussie, ouers wat skei, verandering van au pair, blootstelling aan geweld op televisie, die afwesigheid van 'n ouer, ens. Die kind ken nog nie die woorde om te sê hoe hy of sy voel nie. So mens kan verstaan hoekom hy homself op 'n meer fisiese manier uitdruk.
Gee 'n duidelike, kort straf, wat in verhouding is met die foutiewe gedrag. 'n Kind wat nie toegelaat word om die hele middag te speel nie, omdat hy 'n ander gebyt het, is nie gepas vir sy ontwikkelingsfase nie.